Diari Oficial de la Generalitat Valenciana


Sumari del DOGV 6221, del 08-03-2010 (2010/2233)

RESOLUCIÓ de 25 de febrer de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració per al desenvolupament del Pla de Millora de la Productivitat i Competitivitat del Comerç (2009-2012) celebrat entre el Ministerio de Industria, Turismo y Comercio i la Conselleria d'Indústria, Comerç i Innovació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6221

Data del DOGV
:   08-03-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/2233


Data del document
:   25-02-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Indústria, Comerç i Innovació
    * distribució comercial
    * comercialització
    * cooperació administrativa
    * competitivitat
    * productivitat
    * promoció del comerç
    * administració central
    * distribuïdor comercial

RESOLUCIÓ de 25 de febrer de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració per al desenvolupament del Pla de Millora de la Productivitat i Competitivitat del Comerç (2009-2012) celebrat entre el Ministerio de Industria, Turismo y Comercio i la Conselleria d'Indústria, Comerç i Innovació.  
 [2010/2233]  
El Ministeri d'Indústria, Turisme i Comerç i la Conselleria d'Indústria, Comerç i Innovació han subscrit, després de la tramitació prèvia reglamentària, el 14 de desembre de 2009, el conveni de col·laboració per al desenvolupament del Pla de Millora de la Productivitat i Competitivitat del Comerç (2009-2012).  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0313/2010, i que figura com a annex d'esta resolució.  
Valencia, 25 de febrer de 2010.- El director general del Secretariat del Consell: Ángel Mompó Romero.  
Conveni de col·laboració per al desenvolupament del Pla de Millora de la Productivitat i Competitivitat del Comerç (2009-2012) celebrat entre el Ministeri d'Indústria, Turisme i Comerç i la Conselleria d'Indústria, Comerç i Innovació de la Generalitat de la Comunitat Valenciana.  
Madrid, 14 de desembre de 2009  
Reunits  
D'una banda, Miguel Sebastián Gascón, ministre d'Indústria, Turisme i Comerç, i per delegació Silvia Iranzo Gutiérrez, secretària d'Estat de Comerç, nomenada pel Reial Decret 561/2008, de 21 d'abril, de conformitat amb la competència delegada per mitjà d'Ordre ITC/1332/2008, de 12 de maig, en relació amb l'Ordre ITC/3187/2004, de 4 d'octubre.  
D'altra banda, el conseller d'Indústria, Comerç i Innovació i vicepresident primer del Consell de la Generalitat de la Comunitat Valenciana, Vicente Rambla Momplet, en virtut del Decret 13/2009, de 27 d'agost, del president de la Generalitat, en l'exercici de les atribucions que li atorga la Llei 5/1983, de 30 de desembre, i expressament facultat per a este acte per mitjà d'Acord del Consell de data 11 de desembre de 2009.  
Les dues parts, en la representació que tenen, reconeixen la seua competència per a celebrar aquest conveni,  
Exposen  
Que la Secretaria d'Estat de Comerç té entre les seues funcions, a través de la Direcció General de Política Comercial, "l'elaboració dels plans generals que contribuïsquen a la millora de la qualitat de les empreses del sector i dels suports financers necessaris per al seu desenvolupament, així com la cooperació amb les comunitats autònomes en relació amb això".  
Per a l'exercici d'esta funció s'ha elaborat el Pla de Millora de la Productivitat i la Competitivitat del Comerç 2009-2012, que té com a objectiu final el de la millora de la productivitat i competitivitat de les xicotetes i mitjanes empreses comercials, a fi d'aconseguir un equilibri harmònic de l'estructura del sector, amb la coexistència de diversos formats d'empresa i establiment que garantisquen la competència i la llibertat d'elecció dels consumidors, alhora que es contribuïsca a un desenrotllament equilibrat i sostenible de l'estructura urbana de les nostres ciutats.  
Aquest pla de millora preveu subvencions a les xicotetes i mitjanes empreses comercials, a les seues associacions i als ajuntaments, en el marc d'una política orientada a la consolidació del comerç urbà i que mantinga i desenrotlle el model comercial tradicional espanyol, mitjançant la millora de la competitivitat de les empreses de distribució i de l'entorn físic en el qual s'establix el comerç de proximitat, de forma que no només s'evite la destrucció d'ocupació, sinó que es millore el grau de professionalitat i es permeta que els recursos humans que es vinculen a este sector puguen prestar un major valor afegit pel que fa a especialització i qualitat del servici.  
Per a l'elaboració d'este pla s'ha tingut en compte l'experiència acumulada durant el desenrotllament de Pla de Millora de la Qualitat en el Comerç i entre els anys 2005 i 2008, i s'han orientat els nous programes cap a aquelles actuacions que s'han mostrat més rendibles i més demanades per les administracions autonòmiques.   
El pla de millora va ser aprovat per la Mesa de directors Generals de Comerç de comunitats autònomes de 6 de maig de 2009 i referendat per la Conferència Sectorial de Comerç Interior de 30 de juny de 2009, i va ser finalment aprovat per Acord de Consell de Ministres de 24 de juliol de 2009.  
Que és voluntat del Ministeri d'Indústria, Turisme i Comerç i el departament de la Generalitat de la Comunitat Valenciana impulsar i potenciar la col·laboració, la corresponsabilitat i la coordinació dels diferents nivells de les administracions públiques en la realització d'actuacions previstes en el Pla de Millora de la Productivitat i la Competitivitat del Comerç 2009-20757.  
En virtut del que s'ha exposat, per executar la competència exclusiva de l'Estat prevista en l'article 149.1.13 de la Constitució i la competència atribuïda a la Generalitat de la Comunitat Valenciana en l'article 34.3 del seu Estatut d'Autonomia, les parts firmants  
Acorden  
Primer. Les parts firmants col·laboraran per a desenrotllar el Pla de Millora de la Productivitat i la Competitivitat del Comerç 2009-2012, dins de l'àmbit geogràfic de la Comunitat Valenciana, com a marc en el qual es recull una estratègia comuna per a tot el sector i en el qual queden enquadrades les iniciatives que s'inclouen en este conveni.  
Segon. En el desenrotllament del Pla de Millora de la Productivitat i la Competitivitat del Comerç 2009-2012, la Generalitat de la Comunitat Valenciana obtindrà el cofinançament del Ministeri d'Indústria, Turisme i Comerç en les subvencions que atorgue al sector comercial en els programes següents:  
a) Foment del Comerç Urbà: este programa pretén corregir possibles desequilibris territorials en l'oferta comercial, mitjançant una millora de l'entorn físic urbà en el qual les empreses comercials puguen instal·lar-se, respectant les condicions de competència del mercat i posant a la disposició dels xicotets empresaris del sector espais suficientment atractius per al desenrotllament de la seua activitat, entenent este concepte d'"urbà" en contraposició al de "perifèric" i no al de "rural", que es considera també prioritari i que és objecte del segon programa d'este pla.  
Dins d'este programa es preveuen les quatre línies preferents d'actuació següents:  
- Modernització de mercats detallistes municipals.  
- Centres comercials oberts.  
- Conversió en zona de vianants d'eixos comercials.  
- Adequació d'espais per a venda no sedentària.  
b) Millora del Comerç Rural: pretén assegurar els servicis comercials generals del municipi i dels nuclis de població pròxims, promovent els establiments multiservicis, els productes artesanals, i adequant les àrees destinades a la venda ambulant, dotant-les de servicis comuns i potenciant simultàniament la introducció de canals directes de comercialització.  
c) Foment de la Cooperació Empresarial: es tracta de millorar la posició del xicotet comerç enfront de proveïdors en les compres, i consumidors, mitjançant l'associacionisme que permeta crear una imatge comuna i una marca unitària, que es recolze en noves centrals de compra, implantació de xarxes informàtiques, desenrotllament de xarxes logístiques, etc.  
d) Qualitat i seguretat en els establiments comercials. Relleu generacional: pretén promoure una millor gestió i qualitat de servicis dels establiments, per a fer-los atractius als consumidors i satisfer el segment de la demanda que busca realitzar les seues compres en establiments especialitzats, amb una millor qualitat de servici i una clara atenció personalitzada al client, de manera que resulten competitius enfront dels nous formats comercials. Este programa preveu, així mateix, millorar les condicions de seguretat dels establiments i dels productes que es venen, perquè l'empresari i els treballadors del xicotet comerç puguen realitzar la seua activitat amb majors garanties i d'altra banda la substitució de comerciants de més de 60 anys que abandonen l'activitat comercial i cedisquen el seu negoci a descendents o emprenedors, que continuen dins del sector del comerç detallista, encara que canvien la dedicació de l'establiment.  
e) Podran, així mateix, ser objecte de les ajudes d'este conveni les activitats que encara que no s'incloguen en el Pla de Millora de la Productivitat i la Competitivitat del Comerç es puguen relacionar de forma evident amb l'esperit del pla i contribuïsquen amb el seu desenrotllament a la consecució de la modernització de la distribució.  
Tercer. En les actuacions que s'acullen al present conveni, l'aportació de les comunitats autònomes serà cofinançiada pel Ministeri d'Indústria, Turisme i Comerç a través de l'article pressupostari 751 "transferències de capital a comunitats autònomes", del programa pressupostari 4310, "Ordenació i Modernització de les Estructures Comercials", de la Direcció General de Política Comercial.  
Del pressupost total del capítol 7 assignat al pla (8.000.000 €), el 75% es destinarà a les quantitats mínimes a percebre per cada comunitat autònoma, d'acord amb un coeficient que reflectisca la importància del seu teixit comercial i calculat d'acord amb els criteris objectius que foren aprovats en conferència sectorial.  
Per a enguany, a la Generalitat de la Comunitat Valenciana li correspon un total de 912.853 euros (quantitat mínima més quantitat per a projectes d'especial interés) segons l'aplicació del coeficient de repartiment i com es va confirmar en la reunió de la Mesa de directors Generals de Comerç Interior de 10 de novembre de 2009, sempre que presente projectes suficients susceptibles de cofinançament.  
El cofinançament del Ministeri d'Indústria, Turisme i Comerç a cada projecte serà de fins el 40% de l'aportat per la Generalitat de la Comunitat Valenciana.  
Quart. Es crearà el grup de treball de la Conferència Sectorial definit en el Pla de Millora de la Productivitat i la Competitivitat del Comerç 2009-2012, format per tècnics de la Direcció General de Política Comercial i de les direccions generals competents de totes les comunitats i ciutats autònomes, que analitzarà les propostes de cofinançament presentades per estes i elaborarà una proposta a la Mesa de directors Generals que decidirà quins són els projectes a cofinançar.  
Cinqué. La gestió de les ajudes es farà d'acord amb el procediment següent:  
1. La Generalitat de la Comunitat Valenciana, entre les activitats que hi subvenciona, seleccionarà les més rellevants, segons el seu criteri, per a acollir-se al cofinançament del Ministeri d'Indústria, Turisme i Comerç a través del present Pla de Millora de la Productivitat i la Competitivitat del Comerç 2009-2012.  
2. La unitat administrativa competent de la Generalitat de la Comunitat Valenciana enviarà abans del 30 d'octubre de 2009, a la Direcció General de Política Comercial, la relació d'expedients per als quals se sol·licita el cofinançament del Ministeri d'Indústria, Turisme i Comerç.  
Eixa relació contindrà totes les dades que se sol·liciten en el programa informàtic enviat a la Generalitat de la Comunitat Valenciana per la Direcció General de Política Comercial respecte d'això.  
3. Cada projecte per al qual se sol·licita el cofinançament anirà acompanyat de: memòria, desglossament pressupostari, informació sobre si té o no cofinançament Feder, partides del pressupost que se subvencionen i certificat per part de la comunitat autònoma que la subvenció ha sigut concedida. No obstant això, podran ser objecte d'una memòria conjunta les actuacions de suport a associacions de comerciants per al desenrotllament d'activitats de promoció i dinamització d'eixos comercials urbans que estiguen interrelacionades i guarden una unitat de criteri. Així mateix, si es tracta de subvencionar empresaris individuals que formen part d'una actuació conjunta o en el cas del Programa de Qualitat i Seguretat en Establiments Comercials. Relleu Generacional es farà una memòria genèrica per a tots els compresos dins d'un mateix programa.  
4. El grup de treball seleccionarà els projectes a cofinançar i elevarà la proposta a la Mesa de directors Generals de la Conferència Sectorial de Comerç, que l'analitzarà i determinarà la quantitat total corresponent a cada comunitat autònoma, respectant els mínims indicats en l'apartat tercer d'este conveni, i enviarà la proposta per a la seua aprovació definitiva en Consell de Ministres.  
5. Les quantitats aprovades en Consell de Ministres es transferiran a la Generalitat de la Comunitat Valenciana.  
6 .Els expedients enviats a la Direcció General de Política Comercial per la Generalitat de la Comunitat Valenciana per al cofinançament podran acollir-se a este conveni encara que la concessió de l'ajuda per la comunitat autònoma haja sigut anterior a la data de la firma d'este conveni.  
7. Corresponen a la Generalitat de la Comunitat Valenciana el control de l'execució i el seguiment dels expedients cofinançats i la comunicació a la Direcció General de Política Comercial de les incidències que es produïsquen. Amb esta finalitat, d'acord amb les comunitats autònomes, es podrà establir el sistema d'intercanvi d'informació que s'estime necessari. Particularment, la comunitat autònoma trametrà a la Direcció General de Política Comercial, i no més tard del 31 de març de 2010, un estat d'execució de l'exercici, que indicarà les quanties totals de compromisos de crèdits, obligacions reconegudes i pagaments realitzats en l'any, per a complir el que s'establix en l'article 86.2. sisena de la Llei 47/2003, de 26 de novembre, General Pressupostària. Tot això s'entén sense perjudici del control financer que correspon a la Intervenció General de l'administració de l'Estat i al Tribunal de Comptes.  
Sisé. La Generalitat de la Comunitat Valenciana comunicarà als beneficiaris de cada expedient el cofinançament que correspon al Ministeri d'Indústria, Turisme i Comerç de la subvenció per ells percebuda; quan hi haja algun tipus d'anunci dels promotors o procedència dels fons invertits, la comunitat autònoma comunicarà als beneficiaris l'obligació d'indicar el cofinançament d'este ministeri. Així mateix, la difusió del Pla de Millora de la Productivitat i la Competitivitat del Comerç 2009-2012 correspondrà a la Conselleria d'Indústria, Comerç i Innovació de la Generalitat de la Comunitat Valenciana.  
Seté. Els fons aportats pel Ministeri d'Indústria, Turisme i Comerç s'acullen al Programa Operatiu de València 2007-2013, cofinançat pel Fons Europeu de Desenrotllament Regional (FEDER). Per este motiu, d'acord amb les recomanacions de la Comissió Europea, la Generalitat de la Comunitat Valenciana no haurà de presentar a la Direcció General de Política Comercial per a acollir-se als beneficis d'este conveni aquells expedients per als quals haja sol·licitat retorns pel mencionat programa operatiu o qualsevol altre programa de la Unió Europea.  
La Generalitat de la Comunitat Valenciana comunicarà el cofinançament europeu (Programa Operatiu de la Generalitat de la Comunitat Valenciana) als beneficiaris dels projectes acollits a este conveni i s'assegurarà que estiguen informats dels punts que conté l'article 13.1 del Reglament (CE)1828/2006.  
Així mateix, la Direcció General de Política Comercial podrà sol·licitar a la comunitat autònoma informació complementària sobre els expedients seleccionats pel grup de treball i aprovats, a proposta seua, per la Mesa de directors, a fi de poder formalitzar els requisits exigits en la normativa continguda en el Programa Operatiu 2007-2013.  
De conformitat amb l'article 60 d) del Reglament (CE)1083/2006, els beneficiaris i els organismes participants en l'execució de les operacions han de mantenir un sistema de comptabilitat separat per a totes les transaccions relacionades amb les operacions objecte de cofinançament o, almenys, disposar d'una codificació comptable adequada que permeta identificar clarament les dites transaccions.  
Els retorns de fons de la Unió Europea es fan sobre pagaments realitzats als beneficiaris i degudament justificats per estos; la Direcció General de Política Comercial haurà de presentar la relació d'expedients a l'autoritat de Gestió del FEDER en el tercer trimestre de l'any 2010. Per a poder sol·licitar els retorns de la Unió Europea corresponents als fons aportats pel Ministeri d'Indústria, Turisme i Comerç, la Generalitat de la Comunitat Valenciana haurà de presentar els certificats de pagament al més prompte possible i no més tard del 30 d'abril del 2011, a la Direcció General de Política Comercial.  
Huité. El present conveni entrarà en vigor des de la data de la firma i tindrà una vigència temporal fins al 31 de desembre de 2009, si bé es mantindran els compromisos d'informació previstos en les clàusules 5ª.7 i 6ª. No obstant això, se'n podrà produir a resolució abans del termini indicat, per mutu acord de les parts, per incompliment o per denúncia d'alguna de les parts, fins a dos mesos abans de la data d'extinció del conveni.  
Nové. Segons el que s'ha previst en l'article 6.3 de la Llei 30/1992, de Règim Jurídic de les Administracions Públiques i del Procediment Administratiu Comú, es crearà un òrgan mixt de vigilància i control de l'execució i aplicació del present conveni i de resolució de controvèrsies administratives. Este òrgan mixt estarà integrat per dos representants de cada una de les parts firmants designats, respectivament, pel ministre d'Indústria, Turisme i Comerç i el conseller d'Indústria, Comerç i Innovació i vicepresident primer del Consell.  
Desé. Les qüestions litigioses que poden sorgir en la interpretació i el compliment del present conveni seran conegudes per l'Ordre Jurisdiccional Contenciós Administratiu i de la seua competència.  
I com a prova de conformitat, firmen els intervinents, al lloc i en la data indicats a continuació.  
Silvia Iranzo Gutiérrez, secretària d'Estat de Comerç.  
Vicente Rambla Momplet, conseller d'Indústria, Comerç i Innovació i vicepresident primer del Consell de la Generalitat de la Comunitat Valenciana.